b'\n_START_ARTICLE_\nBlanca Nieves Sancho Lope\n_START_SECTION_\nBiografia\n_START_PARAGRAPH_\nVa n\xc3\xa9ixer a Avellanosa de Mu\xc3\xb1\xc3\xb3 i va passar la infantesa a Tord\xc3\xb3mar. Als 12 anys va anar amb unes religioses franceses a la comuna de Massac, al departament de Tarn, on va prendre els h\xc3\xa0bits i esdevingu\xc3\xa9 monja. Va passar un temps entre els pobres del barri murci\xc3\xa0 de San Basilio fins que el 1996 va marxar a la Rep\xc3\xbablica Centreafricana. A causa de la guerra les seves companyes van marxar, per\xc3\xb2 ella es va quedar per seguir fent classes de costura a quinze noies. Tamb\xc3\xa9 gestionava una petita escola i feia d\'infermera. El 2013 va ser segrestada amb tres monges m\xc3\xa9s, que catorze senyors de la guerra van mantenir al bosc fins al seu alliberament. El grup rep el nom d\'UPC (Uni\xc3\xb3 per la pacificaci\xc3\xb3 de Centre\xc3\xa0frica) amb un l\xc3\xadder de N\xc3\xadger i soldats de l\'etnia fulani, i han estat els autors de diverses matances._NEWLINE_Va morir assassinada al poble de Nola, a la di\xc3\xb2cesi de Berberati (Rep\xc3\xbablica Centreafricana). La matinada del 19 al 20 de maig un grup de persones van entrar a la seva habitaci\xc3\xb3 i va ser trobada l\'endem\xc3\xa0, amb greus mutilacions. El bisbe de la di\xc3\xb2cesi de Bangassou des del 2000, Juan Jos\xc3\xa9 Aguirre, va explicar que no coneixia l\'autoria ni els motius de l\'assassinat i que Sancho va ser enterrada el dia despr\xc3\xa9s de ser trobada morta. Mitjans italians apuntaren que els motius de l\'assassinat podrien estar relacionats amb el comer\xc3\xa7 d\'\xc3\xb2rgans per\xc3\xb2 finalment tot va acabar apuntant a una q\xc3\xbcesti\xc3\xb3 de bruixeria, un ritual segons el qual es llan\xc3\xa7a la sang d\'un nen o una dona "neta i pura" sobre la grava on despr\xc3\xa9s es cerquen diamants._NEWLINE_El Papa Francesc va manifestar que era "educadora de les nenes pobres des de feia d\xc3\xa8cades" i que havia estat "assassinada brutalment" justament "al local on ensenyava a cosir a les noies". "\xc3\x89s una dona m\xc3\xa9s que dona la seva vida per Jes\xc3\xbas en el servei als pobres", va manifestar al Vatic\xc3\xa0. El president del govern espanyol, Pedro S\xc3\xa1nchez, va donar el pesam a la fam\xc3\xadlia de la missionera a trav\xc3\xa9s de les xarxes socials.'